CELEX: 32011R1141
Language: sk
Date: 2011-11-10 00:00:00
Title: Nariadenie Komisie (EÚ) č. 1141/2011 z  10. novembra 2011 , ktorým sa mení a dopĺňa nariadenie (ES) č. 272/2009, ktorým sa dopĺňajú spoločné základné normy bezpečnostnej ochrany civilného letectva, pokiaľ ide o používanie bezpečnostných skenerov na letiskách EÚ Text s významom pre EHP

11.11.2011   
            
            
               SK
            
            
               Úradný vestník Európskej únie
            
            
               L 293/22
            
         NARIADENIE KOMISIE (EÚ) č. 1141/2011
   z 10. novembra 2011,
   ktorým sa mení a dopĺňa nariadenie (ES) č. 272/2009, ktorým sa dopĺňajú spoločné základné normy bezpečnostnej ochrany civilného letectva, pokiaľ ide o používanie bezpečnostných skenerov na letiskách EÚ
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 300/2008 z 11. marca 2008 o spoločných pravidlách v oblasti bezpečnostnej ochrany civilného letectva a o zrušení nariadenia (ES) č. 2320/2002 (1), a najmä na jeho článok 4 a prílohu,
   keďže:
   
               (1)
            
            
               V súlade s článkom 4 ods. 2 nariadenia (ES) č. 300/2008 sa od Komisie vyžaduje, aby prijala všeobecné opatrenia vypracované s cieľom zmeniť a doplniť nepodstatné prvky spoločných základných noriem ustanovených v prílohe k uvedenému nariadeniu ich doplnením.
            
         
               (2)
            
            
               V článku 4 ods. 3 nariadenia (ES) č. 300/2008 sa ďalej ustanovuje, že Komisia musí prijať podrobné opatrenia na implementáciu spoločných základných noriem bezpečnostnej ochrany civilného letectva ustanovených v prílohe k danému nariadeniu doplnené všeobecnými opatreniami, ktoré prijala Komisia na základe článku 4 ods. 2
            
         
               (3)
            
            
               Všeobecné opatrenia v súvislosti s metódami detekčnej kontroly povolenými v prípade osôb uvedenými v časti A prílohy k nariadeniu Komisie (ES) č. 272/2009 (2), ktorým sa dopĺňajú spoločné základné normy bezpečnostnej ochrany civilného letectva, sa ustanovujú najmä v uvedenom nariadení.
            
         
               (4)
            
            
               Bezpečnostné skenery sú účinnou metódou detekčnej kontroly cestujúcich a ich používanie na letiskách EÚ by sa malo povoliť ich zaradením do zoznamu povolených metód detekčnej kontroly.
            
         
               (5)
            
            
               Komisia požiadala svoj Vedecký výbor pre vznikajúce a novo zistené zdravotné riziká (SCENIHR – Scientific Committee on Emerging and Newly Identified Health Risks), aby posúdil možné zdravotné účinky bezpečnostných skenerov, ktoré využívajú ionizujúce žiarenie. Bez toho, aby bola dotknutá smernica Rady 96/29/Euratom z 13. mája 1996, ktorá stanovuje základné bezpečnostné normy ochrany zdravia pracovníkov a obyvateľstva pred nebezpečenstvami vznikajúcimi v dôsledku ionizujúceho žiarenia (3), a smernica Európskeho parlamentu a Rady 2006/95/ES z 12. decembra 2006 o harmonizácii právnych predpisov členských štátov týkajúcich sa elektrického zariadenia určeného na používanie v rámci určitých limitov napätia (4) sa v tomto štádiu v záujme ochrany zdravia a bezpečnosti občanov zaraďujú do zoznamu povolených metód detekčnej kontroly cestujúcich na účely bezpečnostnej ochrany letectva len bezpečnostné skenery, ktoré nevyužívajú ionizujúce žiarenie.
            
         
               (6)
            
            
               Používanie bezpečnostných skenerov by malo podliehať osobitným vykonávacím predpisom umožňujúcim používanie tejto metódy detekčnej kontroly, a to samostatne alebo v kombinácii ako primárnej alebo sekundárnej metódy a za vymedzených podmienok stanovených na zaistenie ochrany základných práv. Tieto predpisy sa musia prijať oddelene podľa článku 4 ods. 3 nariadenia (ES) č. 300/2008.
            
         
               (7)
            
            
               Ustanovením osobitných prevádzkových podmienok používania bezpečnostných skenerov a umožnením cestujúcim podrobiť sa alternatívnym metódam detekčnej kontroly toto nariadenie spolu s osobitnými vykonávacími predpismi prijatými podľa článku 4 ods. 3 nariadenia (ES) č. 300/2008 rešpektuje základné práva a dodržiava zásady uznané najmä v Charte základných práv Európskej únie vrátane rešpektovania ľudskej dôstojnosti a súkromného a rodinného života, práva na ochranu osobných údajov, práv detí, práva na slobodu náboženského vyznania a zákazu diskriminácie. Toto nariadenie by sa malo uplatňovať v súlade s týmito právami a zásadami.
            
         
               (8)
            
            
               Komisia sa bude v úzkej spolupráci so zástupcami priemyslu a členskými štátmi usilovať, aby sa na letiskách EÚ zaviedli čo najskôr len bezpečnostné skenery vybavené automatickou detekciou hrozieb, aby zobrazenia už nemuseli analyzovať kontrolóri.
            
         
               (9)
            
            
               Opatrenia ustanovené v tomto nariadení sú v súlade so stanoviskom Výboru bezpečnostnej ochrany civilného letectva,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 272/2009 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. novembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 97, 9.4.2008, s. 72.
   
      (2)  Ú. v. EÚ L 91, 3.4.2009, s. 7.
   
      (3)  Ú. v. ES L 159, 29.6.1996, s. 1.
   
      (4)  Ú. v. EÚ L 374, 27.12.2006, s. 10.
   
      PRÍLOHA
      V časti A prvom odseku pododseku 1 prílohy k nariadeniu (ES) č. 272/2009 sa dopĺňa toto písmeno f):
      
                  „f)
               
               
                  bezpečnostný skener, ktorý nevyužíva ionizujúce žiarenie.“